《送程敬叔教论赴建平》
宋代·戴表元

尔之王父东诸侯，朱门行马高修修。
严君家学又继美，年少乡书推上游。
我生苦晚百无益，犹及步趋陈太丘。
飘零不死见三世，尔复预此能言流。
风神清羸谈炙毂，生理萧条书汗牛。
今年别我忽远役，天马放靶难停留。
问渠何官县博士，横山之西江东陬。
此邦固是吴楚会，风淳土朴衣冠稠。
亦闻岩谷多古迹，最喜道途稀使驺。
公堂讲罢看山坐，香鼎茶铛相劝酬。
热官千骑岂不好，白日公庭愁督邮。
饮水茹药善自爱，岁晚相期钓沧洲。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》